Til efteråret skal fregatten, der normalt har en besætning på 120 til 170 personer, hjælpe til i kampen mod pirateri.

Guinea-bugten ved Vestafrika er et farligt sted at sejle. Det har 140 personer det seneste år måttet sande. Så mange er nemlig blevet kidnappet i bugten inden for de sidste 12 måneder. Det får nu Danmark til at reagere. Forsvaret planlægger at udsende en fregat af Absalon-klassen til Guinea-bugten med indsættelse fra omkring november 2021 til og med marts 2022. Det skriver Forsvarsministeriet i en pressemeddelelse. Absalon-klassen består af de to fregatter ’F341 ABSALON’ og ’F342 ESBERN SNARRE', der flere gange har ligget til kajs i Frederikshavn. Ifølge forsvarsminister Trine Bramsen (S) er udsendelsen planlagt for at gøre en forskel i området, og hun håber, at flere lande vil følge trop. - Vi har taget det første skridt, og så håber vi, at flere følger med, siger hun ifølge TV 2. Den danske indsats er ikke ny Fregatterne har af flere omgange været udsendt. Flere danske skibe har førhen været behjælpelige med at overvåge situationen omkring Somalia. Og fregatterne er ikke sådan at løbe om hjørner med for piraterne. Udstyret er nemlig i orden. Fregatterne er, ifølge Forsvaret, udrustet med helikopterdæk og hangar, og vil under udsendelsen have en helikopter af typen MH-60R Seahawk om bord, som blandt andet vil kunne bruges til rekognoscering for pirater og til hurtig udrykning til hændelser til søs. Fregatten ventes yderligere at medtage mindre hurtigsejlende både, som kan indsættes til redningsaktioner, rekognoscering og undsættelsesoperationer.